text: [{"text_idx": "#000001", "text": "Pipira sana sa mga Bikolano an nakakamidbid saiya. Dai aram kun anong gayo an naginibohan niya sa buhay na may matagom na kahulogan sa kulturang bikolnon."}, {"text_idx": "#000003", "text": "\u201cSi Perfecto minimidbid man na \u201cAma kan Literaturang Bikol\u201d asin \u201cAma kan Literaturang Hiligaynon\u201d. Kagmukna siya kan peryodikong AN PARABARETA (1899-1900), an pinakaenot na peryodikong Bikolnon. Sa mga sinurat niya may beses an ipinapakaag niya komo kagsurat iyo an M.P.\u201d"}, {"text_idx": "#000006", "text": "== Mga amay na dekada kan buhay =="}, {"text_idx": "#000007", "text": "Kan 1873 nagpaIloilo siya asin duman nagin siyang \u201cmayordomo, kusinero, muchacho, akolito asin sacristan\u201d kan tugang niyang padi si Juan Perfecto na nadestino duman."}, {"text_idx": "#000008", "text": "Alagad, sabi ni Salvador Pons, si Padre Juan Perfecto pig\u2019urihan kan mga Kastila ta siya may kabatiran sa pagbulong bilang \u201cfaith healer\u201d Dinakop kan mga autoridad asin itinapok sa Puerto Princesa sa puro nin Paragua kun saen siya duman na nagadan."}, {"text_idx": "#000009", "text": "Alagad, si Mariano Perfecto nagtener sa Iloilo asin duman nagtukdo nin matematika, gramatika Espanyol, asin Latin. Dangan siya nakaisip magsurat nin mga istorya sa tataramon na Hiligaynon na nagin popular na gayo asta kan nanggana sa loteria nagkaag nin Libreria de Mandurriao sa Iloilo pero mga sinusurat niya pinapaimprenta pa niya sa Manila. Kan 1877, nagin ining Libreria Panayana. Kan 1884, pigbungsod niya an Almanaque Panayano kon Kalendario. Kan 1906, nakakaag na siya nin imprentahan kun saen igdi pig\u2019iimprenta mga novena, mga devocion, mga corrido, mga cartilla, asin mga istoryang nasusurat sa Ilonggo."}, {"text_idx": "#000014", "text": "An pagkahigos ni Perfecto sa pagsurat nareparo kan Amerikanong si Frank R. Blake. Sabi niya si Perfecto \u201csaro sa igwang pinakadakul na sinurat sa lokal na tataramon sa paghihinapos kan rehimen Espanyol\u201d. Nabanggit man ni Salvador Pons y Torres, sarong Kastilang Agustino na si Perfecto inapod niyang \u201cqueredisimo amigo\u201d, igwang labi sa \u201cochenta las obras en dialectos regionales escritas y publicadas.\u201d"}, {"text_idx": "#000017", "text": "Kan matugdas an administrasyon kolonyal kan Amerikano, siya nagkandidato para gobernador kan Ambos Camarines sa eleksyon kan Nob. 2, 1909 asin naelehir siya sa botong 2,518 kontra sa botong 174 kan saiyang kalaban na si Isabelo Aguilar. Siya an ika-5ng gobernador kan Camarines Sur (parte pa kan Ambos Camarines)."}]